**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ ΓΙΑ ΚΙΝΗΤΙΚΟΤΗΤΑ ΠΡΟΣΩΠΙΚΟΥ ΓΙΑ ΕΠΙΜΟΡΦΩΣΗ ΣΤΟ ΠΛΑΙΣΙΟ ΤΟΥ ΠΡΟΓΡΑΜΜΑΤΟΣ ERASMUS (CALL 2024)**

**ΓΙΑ ΧΩΡΕΣ ΕΝΤΟΣ ΕΥΡΩΠΗΣ (ΚΑ 131)**

Από το Γραφείο Διεθνών Σχέσεων του ΕΛΜΕΠΑ ανακοινώνεται Πρόσκληση εκδήλωσης ενδιαφέροντος για κινητικότητα προσωπικού για επιμόρφωση στο πλαίσιο του προγράμματος Erasmus+. Το κονδύλι προβλέπεται να καλύψει : ***50 κινητικότητες για επιμόρφωση*** .

H κινητικότητα αφορά στη μετακίνηση προσωπικού σε συνεργαζόμενα Α.Ε.Ι χωρών του προγράμματος (χώρες Ε.Ε. και Τουρκία, Σερβία, Ισλανδία, Λιχτενστάιν και Β. Μακεδονία), με σκοπό την Επιμόρφωση (STT). Η μετακίνηση θα πρέπει να υλοποιηθεί έως την **31-7-2025**

**ΠΡΟΥΠΟΘΕΣΕΙΣ ΣΥΜΜΕΤΟΧΗΣ**

Ο ενδιαφερόμενος πρέπει να εργάζεται στο ΕΛΜΕΠΑ είτε ως Διοικητικό Προσωπικό (μόνιμοι υπάλληλοι ή υπάλληλοι ιδιωτικού δικαίου αορίστου χρόνου ή υπάλληλοι ιδιωτικού δικαίου ορισμένου χρόνου με σύμβαση εργασίας ενεργή και κατά την υποβολή της αίτησής τους και κατά τη διάρκεια της κινητικότητάς τους), μέλη Ε.Τ.Ε.Π. είτε ως Διδακτικό Προσωπικό (μέλη ΔΕΠ, ΕΕΔΙΠ, ΕΕΠ).

**ΚΡΙΤΗΡΙΑ ΑΞΙΟΛΟΓΗΣΗΣ**

1**. Προηγούμενη συμμετοχή σε δραστηριότητα κινητικότητας**: υπολογίζεται η χρονική απόσταση από το έτος τελευταίας συμμετοχής στο πρόγραμμα x 2 μόρια ανά έτος, όριο η δεκαετία, με μέγιστο τα 20 μόρια σε όποιον δεν συμμετείχε στο πρόγραμμα την τελευταία δεκαετία: έως 20 μόρια ( το μάξιμουμ)

2. **Γλωσσομάθεια**: γνώση της Αγγλικής γλώσσας ή της γλώσσας της χώρας υποδοχής ή της γλώσσας εργασίας (διαπιστώνεται με κατάθεση διπλώματος ξένων γλωσσών από τις κατά νόμο πιστοποιημένες αρχές/φορείς, όπως αναφέρεται από το ΑΣΕΠ).

10 μόρια καλή γνώση επιπέδου Β2, 15 μόρια πολύ καλή γνώση επιπέδου Γ1, 20 μόρια άριστη γνώση επιπέδου Γ2.

Υπόψη ότι: α) Η άριστη γνώση της ξένης γλώσσας αποδεικνύεται και με τους εξής τρόπους:(i) Με Πτυχίο, προπτυχιακό ή μεταπτυχιακό δίπλωμα ή διδακτορικό δίπλωμα οποιουδήποτε αναγνωρισμένου ιδρύματος τριτοβάθμιας εκπαίδευσης της αλλοδαπής, (ii) Με Κρατικό Πιστοποιητικό Γλωσσομάθειας επιπέδου Γ2 , (iii) Με Απολυτήριο τίτλο ισότιμο των ελληνικών σχολείων Δευτεροβάθμιας Εκπαίδευσης, εφόσον έχει αποκτηθεί μετά από κανονική φοίτηση τουλάχιστον έξι ετών στην αλλοδαπή. βi) Η πολύ καλή γνώση ή η καλή γνώση ή η μέτρια γνώση της ξένης γλώσσας αποδεικνύεται και με κρατικό πιστοποιητικό γλωσσομάθειας επιπέδου Γ1, Β2 και Β1 αντίστοιχα. βii) Η καλή γνώση της ξένης γλώσσας αποδεικνύεται και με απολυτήριο ή πτυχίο σχολείου της αλλοδαπής δευτεροβάθμιας ή μετα δευτεροβάθμιας εκπαίδευσης τριετούς τουλάχιστον φοίτησης.

Οι υπό στοιχείο α(iii) και β (ii) τίτλοι σπουδών της αλλοδαπής πρέπει να συνοδεύονται επιπλέον και από βεβαίωση για το επίπεδο της εκπαιδευτικής βαθμίδας στην οποία ανήκουν, η οποία χορηγείται από τον Ο.Ε.Ε.Κ. ή Ε.Ο.Π.Π ή Ε.Ο.Π.Π.Ε.Π ή από την αρμόδια Διεύθυνση του Υπουργείου Εθνικής Παιδείας και Θρησκευμάτων. Διευκρινίζεται ότι η εν λόγω βεβαίωση χορηγείται από τον Ο.Ε.Ε.Κ ή Ε.Ο.Π.Π ή Ε.Ο.Π.Π.Ε.Π μόνο μετά την έκδοση της αντίστοιχης ατομικής διοικητικής πράξης ισοτιμίας.

**Σημείωση:** Είναι αυτονόητο ότι τίτλοι σπουδών γνώσης ξένης γλώσσας υπερκείμενου επιπέδου αποδεικνύουν και τη γνώση κατώτερου (ζητούμενου) επιπέδου της ξένης γλώσσας.

3. **Συνάφεια** του αντικειμένου της επιμόρφωσης με τη θέση εργασίας και τα καθήκοντα του συμμετέχοντα, η οποία θα πιστοποιείται με επισύναψη του αναλυτικού προγράμματος της δραστηριότητας ή σε περίπτωση που δεν υπάρχει, ΥΔ του ενδιαφερόμενου όπου θα τεκμηριώνει αναλυτικά τη συνάφεια της δραστηριότητας με το αντικείμενο/ θέση δραστηριότητας στο ΕΛΜΕΠΑ και θα τεκμηριώνονται και οι λόγοι όπου η μετακίνηση κρίνεται επωφελής για το τμήμα προέλευσης και τον ίδιο τον υποψήφιο. Έως 30 μόρια

4. **Αναλυτικό και επαρκώς τεκμηριωμένο πρόγραμμα δραστηριοτήτων** στο Ίδρυμα Υποδοχής

έως 20 μόρια

5. **ΑμεΑ** βάσει του Ν. 4186 (ΦΕΚ 193/17-9-2013).: πιστοποιείται με υποβολή σχετικής βεβαίωσης.

10 μόρια

**ΜΟΡΙΟΔΟΤΗΣΗ**

|  |  |  |  |
| --- | --- | --- | --- |
|  | **ΚΡΙΤΗΡΙΟ** | | **ΜΟΡΙΑ** |
| 1 | Προηγούμενη συμμετοχή σε κινητικότητα προσωπικού (έως 20 μόρια, απόσταση από το έτος τελευταίας συμμετοχής στο πρόγραμμα x 2 μόρια ανά έτος, όριο η δεκαετία.  20 μόρια σε όποιον δεν συμμετείχε στο πρόγραμμα την τελευταία δεκαετία). | | ΕΩΣ 20 |
| 2 | Γλωσσομάθεια | Άριστα Γ2 | 20 |
| Πολύ Καλά Γ1 | 15 |
| Καλά Β2 | 10 |
| 3 | Συνάφεια | Επαρκώς τεκμηριωμένα | έως 30 |
| 4 | Πρόγραμμα δραστηριοτήτων στο φορέα υποδοχής | Αναλυτικό και επαρκώς τεκμηριωμένο | έως 20 |
| 5 | ΑμεΑ | | 10 |

**Σημείωση**

Ο Ακαδημαϊκός υπεύθυνος και το προσωπικό του Γραφείου Διεθνών Σχέσεων:

* Συμμετέχουν στο πρόγραμμα κατά προτεραιότητα
* Δεν κατατάσσονται σε πίνακα επιλογής
* Δύναται να μετακινηθούν σε κάθε ακαδημαϊκό έτος , ανεξάρτητα από

Τη συμμετοχή στο πρόγραμμα κατά τα προηγούμενα έτη

* Έχουν τη δυνατότητα περισσότερων , της μίας, μετακινήσεων ανά έτος ,

**Εφόσον επαρκεί η διαθέσιμη χρηματοδότηση του προγράμματος**

**ΥΠΟΒΟΛΗ ΑΙΤΗΣΗΣ**

Τα μέλη της κοινότητας του ΕΛΜΕΠΑ που ενδιαφέρονται να συμμετάσχουν στο πρόγραμμα, παρακαλούνται μέχρι την **03-02-2025** να υποβάλουν την αίτησή τους μέσω της πλατφόρμας

<https://forms.office.com/e/TcppHHmAV7>

Οι υποψήφιοι καλούνται να υποβάλλουν μαζί με την αίτηση τα παρακάτω **δικαιολογητικά:**

α. αντίγραφο διπλώματος γνώσης ξένης γλώσσας

β. αναλυτικό πρόγραμμα συμμετοχής / ή ΥΔ όπου θα τεκμηριώνονται και οι λόγοι όπου η μετακίνηση κρίνεται επωφελής για το τμήμα προέλευσης και τον ίδιο τον υποψήφιο.

**Eύρεση Φορέα Επιμόρφωσης**

Ο οργανισμός υποδοχής πρέπει να είναι:

- ένα ίδρυμα ανώτατης/τριτοβάθμιας εκπαίδευσης Χώρας του Προγράμματος, στο οποίο έχει απονεμηθεί Χάρτης Erasmus για την Ανώτατη Εκπαίδευση (δεν περιλαμβάνονται οι συμφωνίες της διεθνούς κινητικότητας).

ή

- οποιοσδήποτε δημόσιος ή ιδιωτικός οργανισμός από Χώρα του Προγράμματος, ο οποίος δραστηριοποιείται στην αγορά εργασίας ή στους τομείς της εκπαίδευσης, της κατάρτισης και της νεολαίας, π.χ. δείτε δυνατότητες επιμόρφωσης που προσφέρονται μέσω της πλατφόρμας **imotion (**[**http://staffmobility.eu/staff-Week-search**](http://staffmobility.eu/staff-Week-search) **)**

**Αξιολόγηση Προκαταρκτικών Αιτήσεων**

Οι αιτήσεις ελέγχονται ως προς την επιλεξιμότητα τους και κατατάσσονται με βάση τα κριτήρια κατάταξης σε συνεδρίαση της Επιτροπής Erasmus του ΓΔΣ.

Η απόφαση της Επιτροπής επικυρώνεται από τον Αντιπρύτανη Διεθνών Σχέσεων και εξωστρέφειας του Ιδρύματος και τα αποτελέσματα ανακοινώνονται στην ιστοσελίδα του Γραφείου.

**Ο Συμμετέχων θα πρέπει να φροντίσει να λάβει άδεια απουσίας από την υπηρεσία του για συμμετοχή στο πρόγραμμα Erasmus+ και να καταθέσει στο Γραφείο τα σχετικά δικαιολογητικά.**

**Διάρκεια κινητικότητας** Η διάρκεια της περιόδου κινητικότητας που επιχορηγείται είναι 5 διαδοχικές ημέρες ή η ελάχιστη επιτρεπόμενη από τους κανόνες του προγράμματος 2 ημέρες**.**

**Ως ημερομηνία έναρξης της περιόδου κινητικότητας ορίζεται η πρώτη ημέρα κατά την οποία ο Συμμετέχων θα πρέπει να είναι στο Ίδρυμα Υποδοχής, ενώ ως ημερομηνία λήξης ορίζεται η τελευταία ημέρα κατά την οποία ο Συμμετέχων πρέπει να είναι παρών στο Ίδρυμα Υποδοχής.**

**ΠΡΟΣΟΧΗ!**

Ανάλογα με τη διαθέσιμη χρηματοδότηση, το ΓΔΣ του ΕΛΜΕΠΑ επιλέγει τι ισχύει:

• Ο χρόνος ταξιδίου εξαιρείται από τη διάρκεια της περιόδου κινητικότητας

ή

• Μια ημέρα για μετακίνηση πριν την πρώτη ημέρα της δραστηριότητας στο εξωτερικό [και/ή] μια ημέρα για μετακίνηση μετά την τελευταία ημέρα της δραστηριότητας στο εξωτερικό θα προστεθούν στη διάρκεια της περιόδου κινητικότητας και θα ληφθούν υπόψη για τον υπολογισμό της ατομικής υποστήριξης.

**Χρηματοδότηση**

Το ποσό επιχορήγησης που λαμβάνει το προσωπικό στο πλαίσιο της κινητικότητας για επιμόρφωση θεωρείται ως συμβολή στις δαπάνες διαβίωσης και μετακίνησης, οι οποίες προκύπτουν κατά τη διάρκεια της κινητικότητάς του στο εξωτερικό και δεν αποσκοπεί στην κάλυψη του συνόλου των δαπανών.

Τα μέλη του προσωπικού λαμβάνουν επιχορήγηση για τη μετακίνησή τους:

α) για τις **ατομικές δαπάνες διαβίωσης** ανάλογα με τη χώρα υποδοχής ( Βλέπε πίνακα)

|  |  |
| --- | --- |
| **ΧΩΡΑ ΥΠΟΔΟΧΗΣ** | **ΠΟΣΟ** |
| **Ομάδα Α** –Αυστρία, Βέλγιο, Γαλλία, Γερμανία, Δανία, Ιρλανδία, Ισλανδία, Ιταλία, Κάτω Χώρες, Λιχτενστάιν, Λουξεμβούργο, Νορβηγία, Σουηδία, Φιλανδία. | 162 ευρώ/ανά ημέρα |
| **Ομάδα Β**- Ελλάδα, Εσθονία, Ισπανία, Κύπρος, Λετονία, Μάλτα, Πορτογαλία, Σλοβακία, Σλοβενία, Τσεχία | 144 ευρώ/ανά ημέρα |
| **Ομάδα Γ** – Βόρεια Μακεδονία, Βουλγαρία, Κροατία, Λιθουανία, Ουγγαρία, Πολωνία, Ρουμανία, Σερβία, Τουρκία | 126 ευρώ/ανά ημέρα |

και

β) για τις **δαπάνες μετακίνησης** ανάλογα με τη χιλιομετρική απόσταση

Το ποσό των δαπανών μετακίνησης του προσωπικού υπολογίζεται βάσει αποστάσεως ανάμεσα στον τόπο προέλευσης του μετακινούμενου προσωπικού και στο τόπο διεξαγωγής της δραστηριότητας .

Ο υπολογισμός των χιλιομετρικών αποστάσεων πραγματοποιείται χρησιμοποιώντας εργαλείο υπολογισμού χιλιομετρικής απόστασης της Ευρωπαϊκής Επιτροπής με αφετηρία την έδρα του Ιδρύματος Προέλευσης και Προορισμό την έδρα του Ιδρύματος Υποδοχής <http://ec.europa.eu/programmes/erasmus-plus/tools/distance_en.htm>.

Σύμφωνα με τη χιλιομετρική απόσταση, η δαπάνη μετακίνησης διαμορφώνεται ως εξής:

|  |  |
| --- | --- |
| **Κατηγορίες χιλιομετρικών αποστάσεων** | **Ποσό** |
| Ανάμεσα σε 10 και 99 χλμ: | 28 EUR ανά συμμετέχοντα |
| Ανάμεσα σε 100 και 499 χλμ: | 211 EUR ανά συμμετέχοντα |
| Ανάμεσα σε 500 και 1.999 χλμ: | 309 EUR ανά συμμετέχοντα |
| Ανάμεσα σε 2.000 και 2.999 χλμ: | 395 EUR ανά συμμετέχοντα |
| Ανάμεσα σε 3.000 και 3.999 χλμ: | 580 EUR ανά συμμετέχοντα |
| Ανάμεσα σε 4.000 και 7.999 χλμ: | 1.188 EUR ανά συμμετέχοντα |
| Ίσες ή μεγαλύτερες των 8.000 χλμ: | 1.735 EUR ανά συμμετέχοντα |

**Σημείωση (1)**

**Δεν επιτρέπεται να μετακινούνται πάνω από 5 άτομα από το ίδρυμα στο ίδιο πρόγραμμα επιμόρφωσης . Εξαίρεση μπορεί να αποτελέσει όταν υπάρχει ειδική πρόσκληση για συγκεκριμένη επιμόρφωση με απόλυτη συνάφεια και σκοπό με το αντικείμενο εργασίας από το ίδρυμα υποδοχής.**

**Σημείωση (2)**

**Δεν επιτρέπεται η χρήση αυτής της δράσης για συμμετοχή σε συνέδρια, έρευνα ή διδασκαλία.**

**Ανακοίνωση Αποτελεσμάτων**

Τα αποτελέσματα της επιλογής θα αναρτηθούν στην ιστοσελίδα του ΓΔΔΣ, έως την **7-2-2025**  (με αναφορά στον κωδικό αίτησης κι όχι στο ονοματεπώνυμο των αιτούντων).

Σε περίπτωση διαφωνίας με τα αποτελέσματα , έχετε το δικαίωμα **ένστασης**  εντός 3 εργάσιμων ημερών ( από την ημ/νια ανακοίνωσης των αποτελεσμάτων).

Για περισσότερες πληροφορίες μπορείτε να επικοινωνείτε με την κα **Μενεγάκη Εύα**, υπεύθυνη για την κινητικότητα εξερχόμενου προσωπικού στο πρόγραμμα κλασικής κινητικότητας ( χώρες εντός ΕΕ) - ΚΑ 131 , στο email [evamen@hmu.gr](mailto:evamen@hmu.gr) ή στο τηλέφωνο 2810-379132.